DÔVODOVÁ SPRÁVA

A. Všeobecná časť

Návrh zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov predkladá skupina poslancov Národnej rady Slovenskej republiky za Hnutie SLOVENSKO. 
Navrhovaná právna úprava predstavuje reakciu na problém, ktorý vznikol po nahradení rodičovského dôchodku mechanizmom poukazovania podielu zaplatenej dane vo výške 2 % pre každého rodiča. Táto zmena bola prezentovaná ako spravodlivejšia a adresnejšia forma podpory rodičov zo strany ich ekonomicky aktívnych detí. Realita však ukazuje, že nový systém v sebe obsahuje vážnu nespravodlivosť, ktorá dopadá najmä na dôchodcov, ktorí sú zároveň starými rodičmi.
Pôvodný rodičovský dôchodok (2023-2024) predstavoval stabilný a predvídateľný príjem pre dôchodcov, pričom jeho výška sa odvíjala od výšky vymeriavacieho základu detí. V praxi sa jeho suma pohybovala v rozmedzí aj niekoľko sto eur ročne, čo znamenalo citeľnú pomoc najmä pre matky, ktorým vznikol nárok na nižší dôchodok z dôvodu, že porodili viac detí, a tým pádom boli dlhšie na materskej dovolenke. Naproti tomu nový systém poukazovania 2 % zo zaplatenej dane (2025-2026) priniesol výrazne nižšie sumy – v mnohých prípadoch ide len o niekoľko desiatok eur ročne, teda násobne menej ako pri pôvodnom nastavení. Už samotná zmena tak znamenala zníženie podpory pre rodičov.
Zásadným problémom však je aj spôsob, akým sa určuje tzv. zaplatená daň. Podľa súčasnej právnej úpravy sa zaplatená daň znižuje o uplatnený daňový bonus na dieťa (§ 33) a o daňový bonus na zaplatené úroky (§ 33a). To v praxi znamená, že čím viac štát podporí rodinu prostredníctvom daňového bonusu na deti, tým menej dostanú rodičia tejto osoby prostredníctvom 2 % z dane. Inými slovami, štát dnes nepriamo „trestá“ starých rodičov za to, že ich deti vychovávajú ďalšiu generáciu.
Takéto nastavenie je v rozpore so základnou logikou rodinnej politiky. Daňový bonus na dieťa je legitímnym nástrojom podpory rodín a nemal by mať negatívny dopad na inú formu podpory – najmä nie na podporu staršej generácie. Súčasný stav vytvára situáciu, v ktorej sú rodiny postavené pred nelogickú dilemu: využívať zákonom priznané daňové zvýhodnenia na deti, alebo nepriamo zvýšiť príjem svojich rodičov.
Ešte vypuklejšie sa táto nespravodlivosť prejavuje v rámci jednej rodiny. V praxi je bežné, že si daňový bonus na dieťa uplatňuje len jeden z rodičov. Ten si tým zníži svoju daňovú povinnosť, zatiaľ čo druhý rodič má vyššiu zaplatenú daň. Výsledkom je paradoxná situácia, že rodičia toho partnera, ktorý si daňový bonus neuplatňuje, dostanú vyšší podiel zo zaplatenej dane ako rodičia toho partnera, ktorý si daňový bonus uplatňuje. Štát tak vytvára nerovnosť medzi starými rodičmi v rámci tej istej rodiny, a to bez akéhokoľvek racionálneho dôvodu.
Daňový bonus na vyživované dieťa do 15 rokov veku predstavuje sumu 100 eur mesačne, t. j. 1 200 eur ročne, o ktorú sa v súčasnosti znižuje daň z príjmov daňovníka. V nadväznosti na mechanizmus poukazovania podielu zaplatenej dane pre rodiča to znamená, že suma poukazovaná rodičom sa znižuje o 2 % z tejto čiastky, teda o 24 eur ročne za každé dieťa, a to pre každého z rodičov daňovníka. Pri uplatnení daňového bonusu na dve deti tak dochádza k zníženiu o 48 eur ročne pre každého z rodičov daňovníka a pri troch deťoch o 72 eur ročne pre každého z rodičov daňovníka. V prípade domácnosti dôchodcov, teda oboch rodičov daňovníka, môže ísť pri troch vnúčatách až o sumu 144 eur ročne, čo už predstavuje významný a citeľný zásah do ich celkového príjmu, a to výlučne v dôsledku nespravodlivo nastaveného systému.
Predkladaný návrh zákona preto sleduje jednoduchý, ale zásadný cieľ – odstrániť túto nespravodlivosť. Navrhuje sa, aby sa pre účely výpočtu podielu zaplatenej dane pre rodičov vychádzalo z dane, ktorá by bola zaplatená pred uplatnením daňového bonusu na dieťa, resp. aby sa zaplatená daň neznižovala o tento bonus. Zároveň sa zachová zohľadnenie daňového bonusu na zaplatené úroky v primeranom rozsahu.
Cieľom právnej úpravy je zabezpečiť, aby systém podpory rodičov bol spravodlivý, predvídateľný a aby nepenalizoval rodiny za to, že vychovávajú deti. Návrh odstraňuje deformáciu, pri ktorej je výška podpory rodičov závislá od technického nastavenia daňových bonusov, a vracia systému jeho pôvodnú logiku – podporu rodičov prostredníctvom ekonomickej aktivity ich detí, bez nežiaducich vedľajších efektov.
Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, medzinárodnými zmluvami, ktorými je Slovenská republika viazaná a súčasne je v súlade s právom Európskej únie.
Návrh zákona má pozitívne sociálne vplyvy a pozitívne vplyvy na manželstvo, rodičovstvo a rodinu,  má negatívny vplyv na rozpočet verejnej správy, nemá žiadne vplyvy na podnikateľské prostredie,  žiadne vplyvy na životné prostredie, na informatizáciu spoločnosti a ani žiaden vplyv na služby verejnej správy pre občana.


B. Osobitná časť

K čl. I
K bodu 1 
Navrhuje sa úprava definície zaplatenej dane na účely poukazovania podielu zaplatenej dane rodičom tak, aby sa eliminoval negatívny vplyv uplatnenia daňového bonusu na dieťa na výšku tohto podielu. 
Podľa súčasne právnej úpravy § 50aa ods. 1 zákona č. 595/2003 Z. z. o dani z príjmov v znení neskorších predpisov sa pri poukazovaní podielu zaplatenej dane pre rodiča vo výške 2% za zaplatenú daň považuje:
a) zaplatená daň znížená o daňový bonus podľa § 33, alebo
b) zaplatená daň znížená o daňový bonus na zaplatené úroky podľa § 33a, alebo 
c) zaplatená daň znížená o daňový bonus podľa § 33 a o daňový bonus na zaplatené úroky podľa § 33a.
Podľa navrhovanej právnej úpravy sa bude za zaplatenú daň považovať daň, ktorá by bola zaplatená pred uplatnením daňového bonusu na dieťa, resp. aby sa zaplatená daň neznižovala o tento bonus (t. j. daňový bonus na dieťa podľa § 33). Navrhovaná právna úprava nemení zohľadnenie daňového bonusu na zaplatené úroky. 
Po novom sa za pri poukazovaní podielu zaplatenej dane pre rodiča vo výške 2% za zaplatenú daň považuje:
a) zaplatená daň, ktorá by mala byť zaplatená, ak by si daňovník neuplatnil daňový bonus podľa § 33, alebo
b) zaplatená daň znížená o daňový bonus na zaplatené úroky podľa § 33a, alebo 
c) zaplatená daň, ktorá by mala byť zaplatená, ak by si daňovník neuplatnil daňový bonus podľa § 33 a znížená o daňový bonus na zaplatené úroky podľa § 33a.
Cieľom je zabezpečiť, aby uplatnenie daňového bonusu na dieťa neznižovalo podporu pre rodičov daňovníka.
K bodu 2
Navrhuje sa prechodné ustanovenie, ktorým sa zabezpečí prvé uplatnenie novej právnej úpravy pri poukazovaní podielu zaplatenej dane za zdaňovacie obdobie začínajúce najskôr 1. januára 2026. To znamená, že upravený spôsob určenia sumy zaplatenej dane sa prvýkrát použije pri poukazovaní podielu zaplatenej dane vo výške 2 % z dane z príjmov dosiahnutých od 1. januára 2026. Účelom je zabezpečiť právnu istotu a jednoznačný výklad pri aplikácii novej právnej úpravy v praxi.

K čl. II
Navrhuje sa účinnosť predkladaného zákona od 1. januára 2027.





